**Мәктәптә укучыларга һөнәр сайлауда дөрес юнәлеш бирү**

**Сөмбел КАДЫЙМОВА,**

*Әтнә районы Түбән Көек урта мәктәбе директоры*

Укучыларга һөнәр сайлауда дөрес юнәлеш бирү хәзерге заман мәктәбенең төп юнәлешләренең берсе булып тора. Шуңа күрә бу өлкәдә эшне яңача оештыруны таләп итә. Һөнәр сайлау – һәр кешенең тормышындагы төп адымы. Һөнәрне үзенә күрә кешенең язмышы дип тә атап була һәм монда укытучының роле бик зур. Ул үз укучыларына нинди юнәлеш бирсә, аларның язмышы шул юлдан китәчәк. Укытучы укучыларга стандарттагы белем һәм күнекмәләрне генә төшендерергә тиеш түгел, һәрберсенең мөмкинчелекләрен ачыклап, киләчәктә үзләре сайлаячак һөнәр буенча шәхси сыйфатларны үстерергә булышырга тиеш, чөнки хәзерге заман балалары күп очракта һәнәрне я әти-әнисе тәкъдим иткән өчен, я дәрәҗәсе, я булмаса, БДИ нәтиҗәләре буенча туры килгәне өчен сайлый. Укытучы балага һәр һөнәрнең уңай һәм тискәре якларын, хезмәт базарында аның тоткан урынын ачып күрсәтергә тиеш. Әгәр укучы XI сыйныфны тәмамлаганда үзен нинди өлкәдә ачарга мөмкинлекләре зуррак икәнен һәм кайсы уку йортына барасын ачык белсә, укытучы үз эшен җиренә җиткереп башкарган дияргә була.

Шунысын да истән чыгармаска кирәк: мәктәптә һөнәр сайлау эшен дөрес оештыру өчен уку процессындагы барлык кешеләрне дә (мәктәп директоры, аның ярдәмчеләре, фән укытучылары, сыйныф җитәкчеләре, китапханәче, ата-аналар, балалар) җәлеп итәргә һәм түбәндәге принципларны үтәргә кирәк:

• һөнәр сайлауга әзерлекне укучы мәктәпкә кергән көннән үк башларга;

• һөнәр сайлауда һәр укучының өлгерешен, кызыксынуын һәм тормышка карашын исәпкә алырга;

• ата-аналар һәм укучылар белән бу юнәлештәге эшнең төрле формаларын кулланырга;

• мәктәп, гаилә, профессиональ уку йортлары белән эшне көчәйтергә;

• һөнәр сайлау буенча эшне тормыш белән нык бәйләргә (җәмгыятьнең кадрларга булган ихтыяҗын өйрәнү аша).

Әгәр башлангыч сыйныфларда һөнәр сайлау буенча эшне оештырганда рольле уеннар, рәсем конкурслары, һөнәрләр фестивале уңай нәтиҗә бирсә, урта һәм югары звеноларда фән укытучылары үз дәресләрендә укучыларга төрле һөнәрләр турында мәгълүмат бирәләр. Мәсәлән, укучылар математика дәресендә эш һәм җитештерүчәнлек турында мәсьәләләр чишкәндә токарь, тегүче, аш-су остасы; ә хәрәкәткә карата мәсьәләләр чишкәндә – шофер һөнәре белән танышалар. Әдәбият дәресләрендә журналист, корректор кебек һәнәрләр турында мәгълүмат алалар. Бу – укучыларда хезмәткә карата уңай караш, һөнәр сайлауга мотивация уята. Ә мәктәптә укучылар үзидарәсе көннәре уздыру укучыларда үзләрендә укытучы һөнәрен сынап карау гына түгел, ә бәлки оештыру, лидерлык сыйфатларын ачыклауда зур роль уйный.

Укыту программасы да милли-төбәк икътисадына нигезләнгән. Милли-төбәк компоненты, төбәкнең матди, чимал һәм хезмәт ресурслары, теге яки бу белгечләргә ихтыяҗ, республика, шәһәр, район хуҗалыгының хәзерге тормышы, аларның үсеш перспективалары турындагы белемнәрен киңәйтүне күздә тота. Шулай ук туган якны өйрәтү тематикасы этноска, төбәк-район, авыл һәм күрше авыллар өчен хас булган милли байлык, рухи байлык, традицияләрне ачарга ярдәм итә.

Төбәктә нинди продукция җитештерелүен, аның сыйфатын, ассортиментын, файдаланылмаган нинди мөмкинлекләре булуын укучы балалар яхшы белергә тиеш. Белем эчтәлегенең федераль өлеше (компоненты) укучыларга башка ил мәктәпләре белән бер дәрәҗәдә белем бирү максатыннан төзелгән. Ә аның милли-төбәк өлеше билгеле бер төбәкнең мәгариф эшендәге ихтияҗын һәм мәнфәгатьләрен, туган як мәдәниятен, гореф-гадәтләрне, тел һәм әдәбиятны, тарих, географияне һ.б. үзенчәлекләрне белүне таләп итә. Шул байлыкка яшь буынның ия булуына ирешергә кирәк. Укучыларда хуҗалык икътисады, мәдәният үсеше тарихы, эшче һөнәрләренә характеристика, буыннан буынга килә торган һөнәрчелек һ.б. зур кызыксыну уята. Милли-төбәк компоненты программасының максаты туган ягыбызны, аның табигатен, тарихын, халкын, аның төп шөгыльләрен, мәдәниятен, рухи тәрбия хәзинәсен өйрәтү аша, зыялы, хезмәт сөючән, кешелекле, игелекле, кунакчыл, ачык йөзле, тыйнак, зәвыклы, әхлаклы шәхес тәрбияләү, эшче яшьләрнең, яшь гаиләләрнең социаль икътисади хокук яклау, яшьләргә уку, эшләү өчен шартлар тудыру.

Хезмәт тәрбиясе бирүдә халык һөнәрчелегенең югалган һәм онытылган бизәкләрен торгызу максатыннан авылдашларыбызның һөнәрләре белән таныштыру да зур әһәмияткә ия.

Баласының киләчәктә сайлаячак һөнәрендә ата-ананың да роле зур. Иң мөһиме – аларның үз балаларына дөрес юнәлеш бирүе, монда да укытучының ярдәме кирәк. Ата-аналар семинарлары, тренинглар, консультацияләр уздыру уңай нәтиҗәләр бирә.

Кешенең сабый чагы, балалык еллары һәм үсмер чагы гаиләдә уза. Укучы бала гомерендәге әнә шул чорлар вакыйгаларга һәм төрле халәтләргә бай. Яшь буынның хезмәткә хәзерлеге гаиләдә сабый чактан ук башланырга тиеш. Кече яшьтән үк баланы көченнән килгән файдалы хезмәткә җәлеп итү, алар белән бергә җитештерүчән хезмәт оештыру әти-әни башкара торган эшнең абруен күтәрә.

Балалардан уенчыкларын, уен-эш урыннарын тәртиптә тоту таләп ителә. Әни һәм апалар курчакка кием тегәргә, әти-абыйлар эш-уен кораллары ясарга ярдәм итә. Моңа балаларга хас хыял-иҗат итү, үз уеннары өчен кирәкле әйберләр ясау ялганып китә. Әкренләп балалар уенлы тормыштан зурлар тормышына күчә баралар. Курчакка кием тегеп, уенчык ясап барлыкка килгән күнекмәләр көнкүрештә кулланыла башлый. Эш кораллары ясый башлыйлар: тырма, кар көрәү көрәкләре, көрәк, тырма, сәнәк саплары, уклау, тукмак һ.б. Ә кыз балалар сәдәп тагу, өстәл, кул тастымалларын юып кую, үз киемнәрен юып, ямап, үтекләп кую, гөлләргә су сибү, бәрәңге юу, әрчү, өстәл хәзерләшү, тузанарны сөртү, идән юу.

Авыл халкы мал-туар, кош-корт асрый, иген игә, җиләк-җимеш үстерә. Иртә таңнан караңгы төшкәнче олысы-кечесе – һәркем эштә. Балалар да эшсез түгел: үз-үзеңә хезмәт күрсәтү, кош-корт, терлек ашату, чебеш-каз саклау, кечкенә эне-сеңелләрне карау, йомышка йөрү алар өстендә. Өлкәннәрнең хезмәте дә еш кына алардан башка мөмкин түгел: кадак биреп тору, эчәсе килгәннәргә су чыгарып бирү, мал-туар көтү, аяк киемнәрен, бияләйләрне кибәргә кую, эштән-юлдан кайтканнарның киемнәрен элеп кую, кышын кар көрәү, юлларны чистарту, тирес чыгару, мал-туарларны карашу, көз көне коелган яфракларны җыю, бакчаны чистарту. Гаиләдә ата-ананың һәм балаларның көнкүреш эшләрендә бергәләп эшләве һәм һәрбер гаилә әгъзасының катнашуы кирәк. Өй җыештыру, бакча казу, түтәлләр ясау, яшелчәләр үстерү, су сибеп, төпләрен йомшарту, чүп үләннәрен утап, сирәкләү, өстәмә тукландыру, уңышны җыю һәм аларны эшкәртү кебек эшләрне бергәләп башкару, теләсә нинди үгет-нәсихәттән дә үтемлерәк. Балалар бу эшләрдә катнашып беренче җитди хезмәт күнекмәләре алалар. Шулай ук яхшы уңыш алу өчен күп көч куярга кирәклегенә төшенәләр.

Ата-аналар яшелчә, җиләк-җимеш үстерү, мал-туар асрауның гаилә бюджетына өстәмә никадәр керем икәнен төшендерә, мал табу, өстәмә керем алу белән генә эш бетмәвен, аны исраф итмичә файдалы, бәрәкәтле, акыл белән тоту кирәклеген дә аңлата.

Һөнәр сайлауга юнәлеш биргәндә, югары сыйныфларда һәр укучыга индивидуаль якын килү уңай нәтиҗәләр бирә. Укучыларга югары белем алу гына дәрәҗә дигән төшенчәнең дөрес түгеллеген аңлата белергә кирәк. Ниндидер уку йортында күп күләмдә акчалар түгеп, югары белем турындагы диплом алганчы, махсус һөнәр училищеларында белем алып үз һөнәреңнең остасы булуның кеше тормышындагы ролен ачып күрсәтү – һөнәр сайлауга юнәлеш бирүнең иң отышлы юлларыннан берсе.

Һөнәр сайлауда укучы алдында эчке һәм тышкы каршылыклар туа. Эчке каршылыкларга сәламәтлек буенча проблемалар, характердагы кайбер сыйфатлар, теләгән һөнәрең буенча үзеңне мәктәптә сынап карау мөмкинлеге булмау керсә, тышкы каршылыкка укучы сайларга теләгән һөнәргә ихтыяҗ булмауны кертеп була. Бүгенге көндә күп кенә ата-аналар үзләре дә тормышта авырлык белән ориентлашканда, бала алдында торган менә шул каршылыкларны юкка чыгару укытучыдан зур хезмәт сорый.

Һөнәр сайлау өлкәсендәге эш җәмгыятьнең бүгенге халәте һәм укучыларның киләчәктә үзләрен нинди кеше итеп күрергә теләүләре белән нык бәйләнгән булырга тиеш. Илебезнең икътисады тотрыклы булсын өчен, бүгенге чыгарылыш сыйныф укучыларының үз белемнәрен һәм ихтыяҗларын тулы күләмдә кулланып (вакытларын һәм чыгымнарны кирәкмәгәнгә әрәм итмичә) дөрес уку йорты сайлаулары һәм укып чыкканнан соң сайлаган һөнәрләренә тугры калып, намус белән хезмәт куюлары кирәк.

Мәктәбебезнең укытучылар коллективы үз укучыларының киләчәге белән нык кызыксынып яши, мәктәпнең үсеш программасын төзегәндә үк максатны – укучыларны аңлы рәвештә киләчәк һөнәр сайлауга әзерләү өчен шартлар тудыру дип алды һәм аны тормышка ашыру юлында уңышлы атлый.